Sagredo: “Continuarem millorant els col•legis de Paterna i les seues instal•lacions”
22/09/2015

# Sagredo: “Continuarem millorant els col•legis de Paterna i les seues instal•lacions”

[![L'Alcalde de Paterna, Juan Antonio Sagredo junt amb la regidora de Sostenibilitat i Educació, Eva Pérez, i la direcció del centre escolar](/images/noticias/2015/09/visita-colegios.jpg)](/images/noticias/2015/09/visita-colegios.jpg)

22.09.2015

L’alcalde de Paterna ha visitat este matí el col•legi públic Santa Teresa de Patena en el qual s’ha pintat la fatxada i s’han revestit els sostres de l’edifici, i el col•legi públic Cervantes

L’Alcalde de Paterna, Juan Antonio Sagredo, ha afirmat hui que “continuarem millorant els col•legis de Paterna i les seues instal•lacions”. Així s’ha pronunciat després de visitar el col•legi públic Santa Teresa de Paterna i el col•legi públic Cervantes junt amb la regidora de Sostenibilitat i Educació, Eva Pérez, i la direcció del centre escolar.

En el col•legi públic Santa Teresa de Paterna s’ha pintat la fatxada i s’han revestit els sostres de l’edifici. Les aules, les finestres, les portes de les aules i els corredors han sigut pintats i millorats a petició de la direcció del mateix centre.

L’Ajuntament de Paterna està estudiant fer-se càrrec de millorar els banys del centre escolar i s’ha compromés també a remetre a la Generalitat Valenciana una petició formal, -que s’afegirà a la ja realitzada pel mateix col•legi-, perquè valore els danys econòmics que va produir la caiguda d’un raig durant una tempestat elèctrica en uns quants ordinadors i pissarres electròniques.

L’alcalde de Paterna també ha visitat el col•legi públic Cervantes, en l’interior del qual es conserven llibres que daten de 1800 i per als quals l’Ajuntament buscarà una ubicació idònia. Juan Antonio Sagredo ha anunciat que continuarà visitant col•legis per a comprovar l’estat actual de les instal•lacions educatives i escoltant les reivindicacions i consultes del professorat per a continuar avançant en la millora dels col•legis públics.